《木假山歌为邝子乾作》
明代·黎民表

越城古桧青虬枝，万仞孤生沧海湄。繁阴婀娜巢鹓凤，盘根偃蹇藏蛟螭。

明堂大厦应难致，匠石挥斤几回弃。礧砢已受风霜蚀，崚𡾓会有云霄气。

山人家在扶溪边，邂逅神物心欣然。解骖推食岂足数，移置此物当楹前。

旋开北堂上，坐我幽壑中。眼前突兀见青嶂，绕室惨淡来悲风。

初疑天台雁荡淩紫烟，中有丹梯驾日相邅连。又疑巨灵远擘昆崙丘，下有黄河万派喷薄之飞流。

阴阳为炭何年铸，至人往往能冥搜。迢迢紫沂海，郁郁三神山。

崒嵂在何所，无乃虚无间。就中拳石足怡悦，胡为跋步凋朱颜。

不如阿堵里，更著黄绮翁。弦琴坐白石，散发呼松风。

平泉良岳知何在，惟有绿树摇青空。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。